5.

DIARRA, Adama Ben (alias Ben Le Cerveau)

Miesto narodenia: Kati, Mali Štátna príslušnosť: Mali Číslo cestovného pasu: diplomatický pas vydaný v Mali, vydané schengenské vízum Pohlavie: muž Pozícia: člen Prechodnej národnej rady (zákonodarný orgán politickej transformácie Mali)

Adama Ben Diarra, známy ako Camarade Ben Le Cerveau, je jedným z mladých vodcov hnutia M5-RFP (Mouvement du 5 Juin-Rassemblement des Forces patriotiques), ktoré zohralo kľúčovú úlohu pri zvrhnutí prezidenta Keitu. Adama Ben Diarra je tiež vodcom Yéréwolo, hlavnej organizácie podporujúcej prechodné orgány, a od 3. decembra 2021 členom Prechodnej národnej rady (CNT). CNT nedokázala včas dosiahnuť ciele zakotvené v charte o prechodnom období, ktoré sa mali splniť do 18 mesiacov, ako to dokazuje oneskorenie prijatia návrhu volebného zákona zo strany CNT. Toto oneskorenie prispelo k odďaľovaniu organizácie volieb, a tým aj úspešného dokončenia politickej transformácie Mali. Okrem toho nový volebný zákon, ktorý CNT napokon prijala 17. júna 2022 a ktorý bol 24. júna 2022 uverejnený v Úradnom vestníku Malijskej republiky, umožňuje prezidentovi a viceprezidentovi pre prechodné obdobie a členom dočasnej vlády, aby boli kandidátmi na prezidentské a parlamentné voľby, čo je v rozpore s Chartou o prechodnom období. Adama Ben Diarra aktívne obhajuje a podporuje predĺženie politickej transformácie Mali počas politických zhromaždení a na sociálnych sieťach, pričom uvádza, že päťročné predĺženie prechodného obdobia, o ktorom rozhodli prechodné orgány v nadväznosti na Národné zhromaždenia pre obnovu (Assises nationales de la Refondation, ANR), bolo vrúcnym želaním malijského ľudu. V rozpore s harmonogramom pre reformy a voľby, ktorý sa v súlade s chartou o prechodnom období pôvodne dohodol so spoločenstvom ECOWAS, prechodná vláda tieto zhromaždenia ANR oznámila ako prípravný proces pre reformy a ako predpoklad organizácie volieb naplánovaných na 27. februára 2022. Ako oznámil Choguel Maïga, zhromaždenia ANR boli potom niekoľkokrát odložené, a tým aj voľby. Keď sa napokon v decembri 2021 zhromaždenia ANR konali, viaceré zainteresované strany ich bojkotovali. Na základe konečných odporúčaní zo zhromaždení ANR predložila prechodná vláda nový harmonogram, v ktorom sa stanovuje usporiadanie prezidentských volieb v decembri 2025, čím sa umožní, aby prechodné orgány ostali pri moci dlhšie ako päť rokov. V júni 2022 predložila prechodná vláda spoločenstvu ECOWAS revidovaný harmonogram konania prezidentských volieb v marci 2024, ktorý je viac ako dva roky po termíne stanovenom v charte o prechodnom období. Spoločenstvo ECOWAS prijalo v novembri 2021 individuálne sankcie voči prechodným orgánom (vrátane Adamu Bena Diarru) za odďaľovanie konania volieb a ukončenia politickej transformácie Mali. Spoločenstvo ECOWAS zdôraznilo, že prechodné orgány použili potrebu vykonať reformy ako zámienku na odôvodnenie predĺženia politickej transformácie Mali a na udržanie si moci bez demokratických volieb. Spoločenstvo ECOWAS sa 3. júla 2022 rozhodlo zachovať tieto individuálne sankcie. Adama Ben Diarra tak marí a podkopáva úspešné dokončenie politickej transformácie Mali, a to najmä tým, že marí a podkopáva konanie volieb a odovzdanie moci zvoleným orgánom.